**OBEC JALOVÁ**

Obecné zastupiteľstvo v Jalovej v zmysle § 4 ods. 3 písm. g) a n) a § 4 ods. 5 písm. a) bod 2.a bod 5. zákona SNR č. 369/1990 Zb. o obecnom zriadení v znení neskorších predpisov **v y d á** pre územie obce Jalová toto

**VŠEOBECNE ZÁVÄZNÉ NARIADENIE**

**OBCE JALOVÁ**

**č. 4/2022**

**o verejnom poriadku a pravidlách na udržiavanie čistoty a ochranu verejnej zelene na území obce Jalová**

Návrh VZN vyvesený na úradnej tabuli obce dňa: 26.05. 2022

Návrh VZN zverejnený na elektronickej úradnej tabuli obce dňa: 26.05. 2022

Lehota na predloženie pripomienok k návrhu VZN do (včítane): 06.06 2022

Doručené pripomienky v počte: 0

Vyhodnotenie pripomienok k návrhu VZN uskutočnené dňa: -

Vyhodnotenie pripomienok k návrhu VZN doručené poslancom dňa: -

VZN schválené Obecným zastupiteľstvom v Jalovej dňa 09.06.2022 uznesením č. 73/2022

VZN vyvesené na úradnej tabuli obce dňa: 10.06.2022; zvesený dňa 01.07.2022

VZN zverejnené na elektronickej úradnej tabuli obce: od 10.06.2022 do 30.06.2022

VZN zverejnené na internetovej stránke obce dňa: 10.06.2022

**VZN nadobúda účinnosť dňom 01.07.2022**

Radoslav Michalčin

starosta obce

**§ 1**

**Úvodné ustanovenie**

Účelom tohto všeobecne záväzného nariadenia (ďalej len „nariadenie“) je stanoviť pravidlá pre zabezpečenie verejného poriadku, pre udržiavanie čistoty a ochranu verejnej zelene a špecifikovať činnosti, ktorých vykonávanie je zakázané alebo obmedzené na určitý čas alebo na určitom mieste v obci Jalová.

**§ 2**

**Vymedzenie základných pojmov**

1. Verejné priestranstvo je ulica, námestie, park, trhovisko a iný priestor prístupný verejnosti bez obmedzenia, ktorý bez ohľadu na vlastnícke vzťahy slúži na všeobecné užívanie, ak osobitný zákon neustanovuje inak.[[1]](#footnote-2)
2. Užívaním verejného priestranstva je využívanie priestorov verejných priestranstiev obyvateľmi obce ako aj inými osobami obvyklým spôsobom; užívaním verejného priestranstva obvyklým spôsobom nie je jeho využívanie osobitným spôsobom v rozsahu príslušného oprávnenia alebo povolenia.
3. Zariadením na verejnom priestranstve sú najmä predmety, ktoré sú trvalo alebo dočasne umiestnené na verejnom priestranstve, napr. prvky drobnej architektúry, fontány, lavičky, kvetináče, odpadové nádoby, kontajnery, zariadenia verejného osvetlenia, ochranné prístrešky na zastávkach verejnej dopravy, cestovné poriadky, dopravné značky, orientačné a informačné tabule, reklamné, propagačné a informačné zariadenia, sochy, pamiatkové objekty, pamätníky, hroby, hracie prvky ihrísk, stánky, kiosky, zariadenia elektrických káblových rozvodov, telefónne automaty, stĺpy verejného osvetlenia.
4. Verejným poriadkom sa rozumie súhrn spoločenských pravidiel, ktoré sú obsiahnuté v právnych normách ako aj pravidlá správania sa všeobecne uznávané, dodržiavanie ktorých je nevyhnutnou podmienkou pokojného občianskeho spolunažívania a vytvárania usporiadaného a bezpečného života obyvateľov obce.
5. Trvalo primeraným upratovaním a udržiavaním čistoty a poriadku je pravidelný výkon činností, ktorých účelom je zbavenie vymedzeného priestoru nečistôt a iných zavad, najmä očistením od papiera a iného odpadu, pokosením trávy, vhodným formovaním krovitej a stromovej zelene, resp. odstránenie následkov iného možného nebezpečenstva na živote alebo zdraví.
6. Nočný kľudom je časový úsek určený pre zabezpečenie zdravého a nerušeného pokoja a odpočinku obyvateľov obce v záujme dosiahnutia slušného občianskeho spolunažívania a dobrých susedských vzťahov.
7. Zdravým spôsobom života obyvateľov obce je navodzovanie a trvalé udržiavanie pokojného stavu medzi obyvateľmi, a to zdržaním sa všetkého, čím by nad mieru primeranú pomerom došlo k obťažovaniu iného alebo k ohrozeniu výkonu práv iného.
8. Zeleňou sa rozumie upravená prírodná časť životného prostredia, ktorú tvoria súbory stromov, kríkov, trávnatých a kvetinových plôch, ako i ojedinele rastúce stromy, kríky trávniky, kvetinové záhony a živé ploty na miestach verených i vyhradených. Súčasťou ucelených súborov zelene sú tiež príslušného doplnkové zariadenia (chodníčky, terasy, lavičky, detské ihriská, vodné plochy, nádrže, fontány, prístrešky, odpadkové koše, osvetlenie a pod.).
9. Zeleň sa člení na verejnú zeleň a súkromnú zeleň.
10. Verejná zeleň je verejnosti voľne prístupná plocha zelene spravidla na pozemkoch vo vlastníctve obce. Verejnou zeleňou sa rozumejú všetky porasty najmä dreviny, byliny a ich spoločenstvá, vyvinuté prirodzeným vývojom alebo zámerným, cieľavedomým pestovaním a udržiavaním zo strany obce.
11. Súkromná zeleň je zeleň na súkromných pozemkoch.
12. Životnými podmienkami zelene sa rozumie súbor činiteľov, ktoré umožňujú prirodzený alebo človekom usmerňovaný vývoj zelene na určitom území. Sú to najmä zloženie pôdy, vodný režim, klimatické podmienky a kvalita ovzdušia.

**§3**

**Pravidlá na udržiavanie čistoty v obci a činnosti, ktorých vykonávanie je zakázané**

1. Užívať verejné priestranstvá spôsobom zodpovedajúcim ich charakteru a účelu je oprávnený každý človek v súlade s právnymi predpismi upravujúcimi ich užívanie a zároveň je povinný zdržať akýchkoľvek činností, ktorými by mohlo dôjsť k poškodeniu či znečisteniu verejného priestranstva a zariadení verejného priestranstva.
2. Každý je povinný zdržať sa akéhokoľvek konania, ktorým by mohol spôsobiť porušenie verejného poriadku v rozpore so všeobecne záväznými právnymi predpismi, dobrými mravmi a všeobecne uznávanými pravidlami.
3. V záujme ochrany života, zdravia, majetku a bezpečnosti občanov, zachovania verejného poriadku a čistoty v obci na území obce Jalová je obyvateľom a návštevníkom obce zakázané:
4. svojim správaním vzbudzovať verejné pohoršenie, t. j. porušovať zaužívané spoločenské pravidlá správania sa, morálky a etiky, zásady občianskeho spolunažívania, a to najmä vykonaním telesnej potreby, zvratkami, pľuvaním, verbálnym obťažovaním občanov, výtržnosťami, vyvolávaním bitky a pod.,
5. spôsobovať škody na verejných zariadeniach a cudzom majetku,
6. hrubým správaním narušovať občianske spolunažívanie vo vzťahu k najbližším susedom, ako aj ostatným obyvateľom a návštevníkom obce a nad mieru stanovenú osobitnými predpismi obťažovať susedov hlukom, infrazvukom, vibráciami, prachom, popolčekom, dymom, pachom a pod.,
7. nevhodným správaním rušiť nočný kľud po 22.00 hod., resp. po záverečných hodinách v pohostinných zariadeniach, po skončení zábavných a kultúrnych podujatí,
8. konzumovať alkoholické nápoje mimo priestorov, ktoré boli na tento účel zriadené alebo určené,
9. úmyselne ničiť, poškodzovať, znečisťovať, zamieňať, zakrývať alebo premiestňovať turistické značky alebo iné orientačné značenia,
10. zakladať otvorené ohne a grilovanie na verejných priestranstvách, spaľovať zvyšky rastlín, lístia, smetí, odpadkov na verejných priestranstvách alebo v smetných nádobách a vypaľovať trávu,
11. akokoľvek úmyselne ohradzovať, znečisťovať, znehodnocovať, poškodzovať a ničiť verejnú zeleň a jej súčasti ( odpadové koše, vývesné a informačné tabule, osvetľovacie telesá a pod.),
12. umiestňovať reklamy a plagáty na iných miestach ako na to určených,
13. odhadzovať smeti, popol, papier, obaly, zvyšky jedál, ovocia, zeleniny a iné nepotrebné veci, ohorky z cigariet, žuvačky a odpadky mimo nádob nato určených,
14. znečisťovať verejné priestranstvá umývaním automobilov, vymieňaním motorových olejov, vytekaním oleja z odstavených áut s výnimkou nutného očistenia skiel, reflektorov, koncových svetiel a poznávacích značiek automobilov, ktoré je nevyhnutné na ich bezpečnú prevádzku,
15. odstavovať vraky vozidiel na verejných priestranstvách,
16. vyhadzovať akékoľvek predmety do koryta vodného toku, alebo ich ukladať na miesta, z ktorých by mohli byť splavené a tým ohroziť kvalitu, zdravotnú nezávadnosť alebo odtokové pomery vodného toku,
17. vypúšťať alebo vylievať akékoľvek odpadové vody, čistiace prípravky, rozpúšťadla, farby, oleje a iné podobné látky,
18. znečisťovať verejné priestranstvá výkalmi hospodárskych a domácich zvierat,
19. zhŕňať zmetené nečistoty na miestne komunikácie, na verejnú zeleň, , na zelené pásy, alebo tieto ponechávať zhrnuté na miestnych komunikáciách, alebo ich spaľovať,
20. znehodnocovať budovy, miestne komunikácie, chodníky striekaním obrazcov a znakov sprayovými farbami (tzv. grafity),
21. skladovať na verejných priestranstvách rôzne stavebné materiály, stavebný odpad alebo akýkoľvek iný materiál bez povolenia obce.
22. Každý, kto spôsobí znečistenie alebo poškodenie verejného priestranstva je povinný znečistenie alebo poškodenie na vlastné náklady bezodkladne odstrániť.

**§4**

**Zvláštne užívanie verejného priestranstva**

1. Verejné priestranstvo je možné užívať na zvláštne účely len so súhlasom Obecného úradu Jalová, ktorý môže takéto povolenie vydať na základe žiadosti právnickej, alebo fyzickej osoby
   1. na dočasnú skládku, maximálne 48 hodín od dovezenia (napr. palivo), skládku stavebného, alebo iného materiálu, odpadu na nevyhnutnú dobu,
   2. pri vykonávaní stavebných a búracích prác, alebo rozkopávok na nevyhnutnú dobu a v nevyhnutnej miere,
   3. na umiestnenie reklamných a informačných tabúľ,
   4. na iné účely (napr. parkovanie, umiestňovanie zábavných zariadení, predajných stánkov a kioskov), verejné zhromaždenia, kultúrne a športové akcie.
2. Každý, komu bolo povolené zvláštne užívanie verejného priestranstva je povinný
3. používať vyhradený priestor tak, aby jeho užívanie čo najmenej obmedzovalo občanov, a aby nebola ohrozená bezpečnosť chodcov,
4. vyhradený priestor používať len v rozsahu časového obmedzenia stanoveného v povolení,
5. zabrániť poškodzovaniu a znečisťovaniu verejného priestranstva a jeho zariadení,
6. zabezpečovať bezproblémový prístup do objektov a k uzáverom inžinierskych sietí,
7. po skončení užívania uviesť verejné priestranstvo do pôvodného stavu, vrátane jeho vyčistenia.

**§5**

**Starostlivosť o verejnú zeleň – jej evidencia, tvorba, údržba a ochrana**

1. Starostlivosťou o verejnú zeleň sa rozumie nepretržitý proces, ktorý vedie k zachovaniu a zlepšeniu ekologických, estetických a spoločenských funkcií zelene. Zahŕňa evidenciu, tvorbu, údržbu a ochranu verejnej zelene a jej životných podmienok.
2. O zeleň je povinná starať sa fyzická osoba, právnická alebo fyzická osoba oprávnená na podnikanie, ktorá má pozemok so zeleňou vo vlastníctve, resp. právnické alebo fyzické osoby na základe zmluvných vzťahov s vlastníkom. Starostlivosť o verejný zeleň vo vlastníctve, resp. správe obce Jalová zabezpečuje obec.
3. Evidencia zelene je zhromažďovanie a spracovanie údajov o plochách zelene pre potreby vlastníka alebo správcu zelene.
4. Verejnú zeleň obec vytvára v rozsahu nevyhnutnom pre zabezpečenie zdravotne neškodného a esteticky vyváženého životného prostredia a potrieb ekologickej stability územia na k tomu určených plochách, prípadne iných vhodných plochách. Pri tvorbe verejnej zelene obec rešpektuje existujúce prírodné útvary vrátane modelácie terénu, vodných plôch, existujúcich prirodzených ekosystémov, ako aj nároky jednotlivých drevín a rôznorodosť biotopov.
5. Vlastník alebo správca pozemku je povinný zeleň udržiavať v riadnom stave, zabezpečovať jej priebežnú údržbu, zásahy a úpravy tak, aby spĺňala kvalitatívne, funkčné a estetické požiadavky na ňu kladené a aby negatívne neovplyvňovala okolie, resp. okolité stavby.
6. Údržbou verejnej zelene sa rozumie najmä:
7. udržiavanie čistoty na plochách verejnej zelene, vyprázdňovanie a údržba odpadových košov osadených v zeleni,
8. kosenie plôch verejnej zelene a ich vyhrabávanie,
9. odstránenie pokosenej trávy, konárov, kríkov a stromov po reze drevnej hmoty,
10. odburiňovanie, prevzdušňovanie, hnojenie a polievanie verejnej zelene,
11. udržiavanie krovín a stromov rezom, okopávaním, náhradnou výsadbou a likvidáciou suchých jedincov,
12. vykonávanie nevyhnutných mechanických a biologických opatrení proti škodcom a chorobám,
13. obnova existujúcej verejnej zelene a výsadba novej verejnej zelene.
14. Vlastník súkromnej zelene je povinný kosiť trávnaté plochy zelene podľa potreby minimálne však dvakrát ročne.
15. Ochrana verejnej zelene je komplexná činnosť zameraná na udržanie všetkých jej funkcií v urbanizovanom prostredí, v zmysle rešpektovania princípu trvalej udržateľnosti.
16. Cieľom ochrany verejnej zelene je predchádzanie vplyvom a zásahom, ktoré ohrozujú, poškodzujú alebo ničia stav a podmienky rastu a vývoja verejnej zelene. Cieľom ochrany verejnej zelene je najmä zamedziť:
17. mechanickému, chemickému a inému poškodzovaniu verejnej zelene,
18. zmenám životných podmienok verejnej zelene (zmenšovanie a obmedzovanie adekvátneho a kvalitatívne dostačujúceho výsadbového priestoru pre drevinu a jej koreňový systém s ohľadom na nároky daného druhu, štruktúru pôdy, vodného režimu, chemického zloženia pôdy a pod.),
19. neopodstatnenej likvidácií verejnej zelene.
20. Na účely tohto nariadenia sa za poškodzovanie verejnej zelene považuje najmä
21. odcudzenie, ničenie, trhanie, lámanie, neodborné orezávanie alebo iné poškodzovanie rastlín – bylín a drevín vo všetkých vývojových štádiách,
22. porušovanie pôdneho krytu, zmeny životných podmienok verejnej zelene, vykonávanie terénnych úprav a úprav verejnej zelene bez povolenia obce,
23. poškodzovanie a neoprávnené premiesťovanie neživých prvkov verejnej zelene,
24. svojvoľné vysádzanie živých a umiestňovanie neživých prvkov zelene do plôch verejnej zelene bez predchádzajúceho písomného súhlasu obce.

**§6**

**Záverečné ustanovenie**

Toto všeobecne záväzné nariadenie bolo schválené uznesením Obecného zastupiteľstva v Jalovej č...... dňa .................. a nadobúda účinnosť ...........................

Radoslav Michalčin

Starosta obce

1. *§ 2b ods. 1 zákona SNR č. 369/1990 Zb. o obecnom zriadení v znení neskorších predpisov* [↑](#footnote-ref-2)